CELEX: 32018D2006
Language: bg
Date: 2018-12-11 00:00:00
Title: Решение за изпълнение (EС) 2018/2006 на Съвета от 11 декември 2018 година за изменение на Решение за изпълнение 2009/1008/ЕС за предоставяне на разрешение на Република Латвия да удължи срока на прилагането на мярка за дерогация от член 193 от Директива 2006/112/ЕО относно общата система на данъка върху добавената стойност

18.12.2018   
               
               
                  BG
               
               
                  Официален вестник на Европейския съюз
               
               
                  L 322/20
               
            
         РЕШЕНИЕ ЗА ИЗПЪЛНЕНИЕ (EС) 2018/2006 НА СЪВЕТА
         от 11 декември 2018 година
         за изменение на Решение за изпълнение 2009/1008/ЕС за предоставяне на разрешение на Република Латвия да удължи срока на прилагането на мярка за дерогация от член 193 от Директива 2006/112/ЕО относно общата система на данъка върху добавената стойност
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
         като взе предвид предложението на Европейската комисия,
         като има предвид, че:
         
                     (1)
                  
                  
                     С Решение 2006/42/ЕО на Съвета (2) на Латвия бе разрешено до 31 декември 2009 г. да въведе специална мярка за дерогация от член 21, параграф 1, буква а) от Директива 77/388/ЕИО (3), чрез която да определи, че при сделките с дървен материал платец на данъка върху добавената стойност (ДДС) е получателят на стоките. С Решение за изпълнение 2009/1008/ЕС на Съвета (4) на Латвия бе разрешено до 31 декември 2012 г. да прилага специална мярка на дерогация от член 193 от Директива 2006/112/ЕО, за да продължи да определя получателя за платец на ДДС при сделките с дървен материал („специалната мярка“). Впоследствие срокът на разрешението за прилагане на специалната мярка бе удължен по силата на Решение за изпълнение 2013/55/ЕС на Съвета (5) до 31 декември 2015 г. и по силата на Решение за изпълнение (ЕС) 2015/2396 на Съвета (6) – до 31 декември 2018 г.
                  
               
                     (2)
                  
                  
                     С писмо, заведено в Комисията на 20 юни 2018 г., Латвия поиска разрешение да продължи да прилага специалната мярка. С писмо, заведено в Комисията на 17 август 2018 г., Латвия предаде доклад за прилагането на мярката, както се изисква по силата на член 2, втора алинея от Решение за изпълнение 2009/1008/ЕС.
                  
               
                     (3)
                  
                  
                     В съответствие с член 395, параграф 2, втора алинея от Директива 2006/112/ЕО с писма от 7 септември 2018 г. Комисията препрати отправеното от Латвия искане на останалите държави членки. С писмо от 10 септември 2018 г. Комисията уведоми Латвия, че разполага с цялата информация, която счита за необходима за разглеждане на искането.
                  
               
                     (4)
                  
                  
                     Според Латвия търговията с дървен материал, която е един от най-важните отрасли на стопанството ѝ, е особено чувствителна към измамите с ДДС, защото на пазара господстват голям брой малки местни предприятия и индивидуални доставчици. Естеството на пазара и действащите на него предприятия е довело до измами с ДДС, контролът върху които е труден за данъчните власти на Латвия. За да противодействат на тези измами, те са въвели механизма за обратно начисляване за сделките с дървен материал, който се е оказал много ефективен и е довел до значителен спад на измамите в този отрасъл.
                  
               
                     (5)
                  
                  
                     С цел да се предотвратят определени форми на отклонение от данъчно облагане на Латвия следва да се разреши да прилага специалната мярка за допълнителен ограничен срок – до 31 декември 2021 г.
                  
               
                     (6)
                  
                  
                     По начало дерогациите се разрешават за ограничен срок, за да може да се прецени дали специалните мерки са подходящи и ефективни. При разрешаването на дерогации на държавите членки се осигурява достатъчно време за въвеждане на други конвенционални мерки по съответния проблем до изтичането на срока на специалните мерки, което би направило удължаването на срока излишно. Дерогация за използване на механизма за обратно начисляване се разрешава само по изключение за определени области, където се срещат измами, и се употребява в краен случай. Поради това Латвия следва да въведе други конвенционални мерки за борба и предотвратяване на измамите с ДДС във връзка с доставките на дървен материал до изтичането на срока на специалната мярка и съответно би трябвало да отпадне нуждата от дерогация от член 193 от Директива 2006/112/ЕО по отношение на тези доставки.
                  
               
                     (7)
                  
                  
                     Специалната мярка няма да има отрицателно въздействие върху собствените ресурси на Съюза, формирани от ДДС.
                  
               
                     (8)
                  
                  
                     Поради това Решение за изпълнение 2009/1008/ЕС следва да бъде съответно изменено,
                  
               ПРИЕ НАСТОЯЩОТО РЕШЕНИЕ:
         
            Член 1
            Член 2 от Решение за изпълнение 2009/1008/ЕС се заменя със следното:
            
               
                  „Член 2
                  Настоящото решение се прилага до 31 декември 2021 г.“
               
            
         
         
            Член 2
            Настоящото решение поражда действие в деня на нотифицирането му.
            То се прилага от 1 януари 2019 г.
         
         
            Член 3
            Адресат на настоящото решение е Република Латвия.
         
         
            Съставено в Брюксел на 11 декември 2018 година.
            
               
                  За Съвета
               
               
                  Председател
               
               G. BLÜMEL
            
         
         
            (1)  ОВ L 347, 11.12.2006 г., стр. 1.
         
            (2)  Решение 2006/42/ЕО на Съвета от 24 януари 2006 г. за предоставяне на разрешение на Латвия да удължи срока на действието на мярка за дерогация от член 21 от Шестата директива 77/388/ЕИО на Съвета относно хармонизирането на законодателствата на държавите членки относно данъците върху оборота (ОВ L 25, 28.1.2006 г., стр. 31).
         
            (3)  Шеста директива 77/388/ЕИО на Съвета от 17 май 1977 г. за хармонизирането на законодателствата на държавите членки, свързани с данъците върху оборота – Обща система на данъка върху добавената стойност: единна данъчна основа (ОВ L 145, 13.6.1977 г., стр. 1).
         
            (4)  Решение за изпълнение 2009/1008/ЕС на Съвета от 7 декември 2009 г. за предоставяне на разрешение на Република Латвия да удължи срока на прилагането на мярка за дерогация от член 193 от Директива 2006/112/ЕО относно общата система на данъка върху добавената стойност (ОВ L 347, 24.12.2009 г., стр. 30).
         
            (5)  Решение за изпълнение 2013/55/ЕС на Съвета от 22 януари 2013 г. за изменение на Решение за изпълнение 2009/1008/ЕС, с което се разрешава на Република Латвия да удължи срока на прилагане на мярка за дерогация от член 193 от Директива 2006/112/ЕО относно общата система на данъка върху добавената стойност (ОВ L 22, 25.1.2013 г., стр. 16).
         
            (6)  Решение за изпълнение (ЕС) 2015/2396 на Съвета от 10 декември 2015 г. за изменение на Решение за изпълнение 2009/1008/ЕС за разрешаване на Република Латвия да удължи срока на прилагане на мярка за дерогация от член 193 от Директива 2006/112/ЕО относно общата система на данъка върху добавената стойност (ОВ L 332, 18.12.2015 г., стр. 142).